Document ID: 32003L0127

Οδηγία 2003/127/ΕΚ της Επιτροπής
της 23ης Δεκεμβρίου 2003
που τροποποιεί την οδηγία 1999/37/EΚ του Συμβουλίου σχετικά με τα έγγραφα κυκλοφορίας οχημάτων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 1999/37/EΚ του Συμβουλίου, της 29ης Απριλίου 1999, σχετικά με τα έγγραφα κυκλοφορίας οχημάτων(1), και ιδίως το άρθρο 6,
Εκτιμώντας τα ακόλουθα:
(1) Η οδηγία 1999/37/EΚ καθορίζει εναρμονισμένους κανόνες σχετικά με τις άδειες κυκλοφορίας για οχήματα υποκείμενα σε ταξινόμηση στην Κοινότητα.
(2) Λόγω της αύξουσας εισαγωγής ηλεκτρονικού και τηλεματικού υλικού σε οχήματα, τα παραρτήματα της οδηγίας 1999/37/EΚ πρέπει να προσαρμοστούν προς την επιστημονική και τεχνική πρόοδο ώστε να δοθεί στα κράτη μέλη η δυνατότητα να εκδίδουν έγγραφα κυκλοφορίας οχημάτων σε μορφότυπο έξυπνης κάρτας με μικροεπεξεργαστή αντί για έγγραφα σε χαρτί.
(3) Κατόπιν των ανωτέρω η οδηγία 1999/37/EΚ πρέπει να τροποποιηθεί αναλόγως.
(4) Τα μέτρα τα προβλεπόμενα στην παρούσα οδηγία είναι σύμφωνα με τη γνώμη της επιτροπής του άρθρου 8 της οδηγίας 96/96/EΚ του Συμβουλίου(2).
(5) Τα κράτη μέλη πρέπει να εφαρμόσουν όλα τα μέτρα τα αναγκαία για να εξασφαλιστεί ότι η συλλογή και επεξεργασία προσωπικών δεδομένων απαιτούμενων για την έκδοση εγγράφων κυκλοφορίας οχημάτων στο μορφότυπο έξυπνων καρτών πραγματοποιούνται σύμφωνα με τις διατάξεις της οδηγίας 95/46/EΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών(3),
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα της οδηγίας 1999/37/EΚ αντικαθίστανται από το κείμενο του παραρτήματος της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις τις αναγκαίες για τη συμμόρφωση προς την παρούσα οδηγία έως τις 15 Ιανουαρίου 2005. Κοινοποιούν πάραυτα στην Επιτροπή το κείμενο των εν λόγω διατάξεων καθώς και πίνακα συσχετισμού μεταξύ των διατάξεων αυτών και της παρούσας οδηγίας.
Κατά την έκδοσή τους από τα κράτη μέλη, οι υπόψη διατάξεις περιέχουν παραπομπή προς την παρούσα οδηγία ή συνοδεύονται από την παραπομπή αυτή κατά την επίσημη δημοσίευσή τους. Τα κράτη μέλη καθορίζουν τον τρόπο με τον οποίο γίνεται η παραπομπή.
2. Τα κράτη μέλη κοινοποιούν στην Επιτροπή το κείμενο των κύριων διατάξεων εθνικής νομοθεσίας που εκδίδουν στον τομέα τον καλυπτόμενο από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 23 Δεκεμβρίου 2003.

Labels: 7
8